钦定古今图书集成/明伦汇编/官常典/第707卷 > 巴蔓子
## 钦定古今图书集成/明伦汇编/官常典/第707卷 > 巴蔓子

按《四川总志》：巴蔓子，巴国人，仕巴为将军。周末国乱，
蔓子请师于楚，许以三城。楚已救巴，遣使请城，蔓子
曰：“藉楚之灵，克济祸乱，诚许楚三城，可持吾头往谢，
城不可得也。”乃自刎。使者以蔓子首报楚王，王曰：“使
吾得臣如蔓子，用城何为？”乃以上卿之礼葬其首，巴
亦举其尸，以卿礼葬施州。